**Wikimedia Norge** er en norsk ideell organisasjon som har til formål å styrke Wikimedia Foundations prosjekter på norsk og samisk. Organisasjonen ble stiftet 23. juni 2007 på et møte i Nasjonalbiblioteket i Oslo og ble godkjent som «chapter» (en selvstendig støtteforening) av Wikimedia Foundations Chapterkomite 11. mars 2008. Wikimedia Norge er registrert i Enhetsregisteret.

Oppgaver
--------

Fra stiftelsen i 2007  Foto: Harry Wad 
Wikimedia Norges hovedoppgave er å promotere Wikimedia Foundation sine prosjekter i Norge. Foreningen er en uavhengig organisasjon som skal engasjere mennesker jorden rundt til å samle innhold under en fri lisens.

Dette gjøres ved å:

* promotere Wikimediaprosjekt slik at nye og forskjellige mennesker blir brukere og bruker dem
* arbeide for samarbeid på moralsk og økonomisk basis for å støtte Wikimedia-prosjekter
* hjelpe utenforstående organisasjoner til å bruke Wikimedia-innhold
* organisere lokale og nasjonale begivenheter og initiativ
* promotere fritt innhold og wikikultur i sine områder

Historie
--------

Anne Grethe Klunderud overrekker Folkeopplysningsprisen til styreleder Jarle Vines i Wikimedia Norge  Foto: Nina Aldin Thune 
Wikimedia Norge ble stiftet 23. juni 2007 på et møte i Nasjonalbiblioteket i Oslo. I forkant av møtet var det blitt arbeidet med vedtekter og med å finne villige til et styre. En ønsket å ha med personer som var brukere på alle de prosjektene foreningen skulle arbeide for, og en ønsket å ha med kvinner. Det forelå et utkast til vedtekter og etter en del diskusjon og omformulering ble disse vedtatt. Imidlertid hadde en ikke samarbeidet nok med Wikimedia Foundations Chapterkomite, så en stor del av den første styreperioden gikk med til arbeid med vedtekter i samarbeid med chapterkomiteen og få disse godkjent.

Wikimedia Norge ble, etter denne gjennomgangen, godkjent som «chapter» av Wikimedia Foundations Chapterkomite 11. mars 2008. I løpet av styreperioden ble Wikimedia Norge registrert i Enhetsregisteret. Ved årsmøtet i 2008 på Bryggens museum i Bergen, ble det foretatt mindre endringer i vedtektene, og vedtatt retningslinjer for Kontroll- og valgkomiteen. Det var et foredrag: *Vox Publica: Hvorfor fungerte ikke wikistafetten?* ved instituttleder ved Institutt for informasjons- og medievitenskap, Universitetet i Bergen (UiB), og ansvarlig redaktør for *Vox Publica* Dag Elgesem. med etterfølgende debatt.

Årsmøtene i 2009 og 2010 ble avholdt på Litteraturhuset i Oslo.

Wikimedia Norge ble tildelt Folkeopplysningsprisen for 2011. Styremedlem i Voksenopplæringsforbundet (VOFO) Anne Grethe Klunderud uttalte at «*Wikipedia gjør kanskje mer enn noen andre for å fremme folkeopplysning i Norge*,» da hun tildelte prisen til Wikimedia Norge.

Wikipedia Academy
-----------------

Debatt under Wikipedia Academy 2009 i Bergen  Foto: Henry Hui 
*Wikipedia Academy* er en serie av nasjonale møteplasser mellom Wikipedia og akademia, som arrangeres av Wikimedia-chaptere i flere land. Det første ble avholdt i Tyskland i 2006. I Norge ble Wikipedia Academy arrangert første gang i Bergen 14-15. oktober 2009. I den forbindelse avholdt Wikimedia Norge og Friprogsenteret et møte på Litteraturhuset i Oslo med en rekke inviterte gjester, blant annet William Nygaard og Jimmy Wales. Arrangementene oppnådde god dekning i aviser og tv om Wikipedia, skriveprosess, bruk, kvalitetsikring og kildekritikk. Dette ble fulgt opp i foredragene på akademiet i Bergen som hadde fire hovedtema: politikk, presse, formidling og forskning. Akademiet hadde også en Workshop arrangert sammen med Høgskolen i Bergen.

Wikipedia Academy 2011 ble arrangert under GoOpen i Oslo 23. mars 2011. Samarbeidet med GoOpen ble gjentatt i 2012 da Wikipedia Academy ble arrangert 23. april i Oslo med kronprins Haakon og Wikipedias grunnlegger Jimmy Wales som hovedgjester. Wikipedia Academy 2012 hadde to hovedtemaer: norske kulturinstitusjoners bruk av Wikipedia til formidling, og behovet for flere bilder på Wikipedia.

Kvalitet, opphavsrett og formidling
-----------------------------------

Ottar Grepstad (i midten) fra Allkunne i møte med folk fra Wikipedia-miljøet. Her under markeringen av 10-årsjubileet i Oslo. Til venstre er Torgeir Waterhouse. Foto: Kjetil Ree 
Kvalitet, opphavsrett, fokus på den anonyme skribent på Wikipedia, til forskjell fra den navngitte, har gått igjen som tema ved omtale av Wikipedia.

I 2008 lanserte *Vox Publica* Wikipedia-stafetten, der forskere ble utfordret til å skrive på Wikipedia, og det var oppmerksomhet om Wikimedia Norges arbeid overfor forskere og akademia fra Vox Publica. Det ble forsøkt analyse av artikler på Wikipedia ut fra kriteriene *riktighet*, *aktualitet*, *fullstendighet* og *forståelighet*. *Vox Publica*s funn ble gjennomgått på årsmøtet i 2008.

Høsten 2008 skrev elever i mediefag ved Langhaugen videregående skole en rekke oppgaver på Wikipedia. En del av oppgavene var ikke leksikale, og dette skaffet andre brukere en del arbeid. Det ble tatt kontakt med klassen og deres lærer og Wikimedia Norge fikk komme på skolen og snakke med elevene om Wikipedia. Elevene kunne fortelle at de ikke hadde forstått helt hva som skjedde med bidragene deres, og de hadde hatt problemer med å finne forklaringer som kunne hjelpe dem. Elevene skrev etter dette *«Wikifiseringen av skolen», en forskingsrapport om bruken av Wikipedia i den vidaregående skolen med utgangspunkt i Langhaugen videregående skole*, og denne vant Holbergprisen.

Wikimedia Norge har deltatt på en rekke seminar og konferanser i regi av UiB, UiO, *Nettverksuniversitetet* og andre der det har vært anledning til å informere om Wikipedia og vise i praksis hvordan bidrag blir kvalitetsikret. Spørsmålet om tilgang til fritt materiale har også vært tema.

Også i senere år har Wikimedia Norge flere ganger satt fokus på kvalitet, avholdt kurs og samarbeid med fagmiljøer, og debattert med andre leksika som ved Wikipedias 10-årsjubileum 15. januar 2011. Her oppnådde Wikimedia Norge god dekning av dugnadstanken bak Wikipedia i forkant av jubileet. Den 3. januar 2011 ble krav om erstatning fra «Wikipedia», framsatt av ledelsen for Nynorsk kultursenters leksikonprosjekt Allkunne, som hevdet at Wikipedia bygget på «systematisk» avskrift og plagiat av Allkunne. Wikimedia Norges leder Jarle Vines besvarte bekyldningene i media, og understreket hvor seriøst det norske Wikipedia-miljøet ser på etterlevelse av opphavsretten. En debatt mellom Allkunne og Wikimedia Norge under tiårsjubileet innledet med at Allkunne trakk sitt søksmål.

Wikipedia og Wikimedia
----------------------

I allmennheten og blant journalister forveksles ofte Wikipedia og Wikimedia, både i Norge og i andre land. Formelt er det Wikimedia Foundation i USA som drifter og svarer for Wikipedia, mens de nasjonale «chapter» er støtteforeninger som kun skal promotere Wikipedia nasjonalt overfor media, myndigheter og allmennheten, uten å være ansvarlig for Wikipedia eller noen av de andre Wikimedia-prosjektene i det aktuelle landet.

Styreledere
-----------

Wikimedia Norge har siden oppstarten i 2007 hatt følgende styreledere:

* 2007–2008 – Hans Rosbach
* 2008–2009 – Marius Helgå
* 2009–2010 – Nina Aldin Thune
* 2010–2013 – Jarle Vines
* 2013–2014 – Jon Harald Søby
* 2014–2015 – Jarle Vines
* 2015–2020 – Hogne Neteland
* 2020–2022 – Sigrun Espe
* 2022– Marie Nicolaisen

Fotnoter
--------

**Type numrering**
1. ↑  *nynorsk: Wikimedia Noreg*; *nordsamisk: Wikimedia Norga*, *lulesamisk: Wikimedia Vuodna*, *sørsamisk: Wikimedia Nöörje*, *kvensk: Wikimedia Norja*

Referanser
----------

1. ↑  Årsberetning 2013-2014 for Wikimedia Norge
2. ↑  «Vedtekter». Wikimedia Norge. 6. mars 2021. Besøkt 6. mars 2021.
3. 1 2 3  Jensen, Christine (29. juni 2007). «Ber om støtte». *Aftenposten*. Arkivert fra originalen 6. februar 2011. Besøkt 6. februar 2011.
4. ↑  «Nøkkelopplysninger fra Enhetsregisteret» **(norsk)**. Brønnøysundregistrene. Besøkt 5. februar 2017.
5. ↑  «Wikimedia movement affiliates/Frequently asked questions - Meta». *meta.wikimedia.org* **(engelsk)**. Besøkt 5. februar 2017.
6. ↑  «Wikimedia movement affiliates/Frequently asked questions - Meta». *meta.wikimedia.org* **(engelsk)**. Besøkt 5. februar 2017.
7. ↑  «Wikimedia chapters - Meta». *meta.wikimedia.org* **(engelsk)**. Besøkt 5. februar 2017.
8. ↑  Wikipedia = folkeopplysning anno 2011[*død lenke*]
9. ↑  Langåker, Svein Olav B. (27. oktober 2011). «Wikipedia får pris». *Framtida.no* **(norsk nynorsk)**. Besøkt 15. januar 2023.
10. ↑  Brombach, Harald (13. oktober 2009). «- Nerdene er ikke alene lenger». *Digi.no*. Besøkt 29. september 2022.
11. ↑  Omdahl, Jan (16. oktober 2009). «Nygaard versus nettet». *dagbladet.no* **(norsk)**. Besøkt 29. september 2022.
12. ↑  Se liste her Wikipedia\_Academy\_2009#Pressedekning (arkivert) på Wikimedia Norges sider
13. ↑  NRK:I kveld 12.10.09 – med ettersnakk – besøkt 6. februar 2011 (I programmet snakker en også med en av elevene som vant Holbergprisen for Wikipediaforskning)[*død lenke*]
14. ↑  Nærland, Torgeir Uberg (3. oktober 2009). «Wikipedia frir til akademikerne». *Vox Publica*. Besøkt 29. september 2022.
15. ↑  «Programvare». *- GoOpen.no -* **(engelsk)**. 7. november 2011. Arkivert fra originalen 2. juni 2013. Besøkt 5. februar 2017.
16. ↑  «Wikipedia Academy 2012 | Fylkesarkivet i Sogn og Fjordane». *www.fylkesarkiv.no* **(fransk)**. Arkivert fra originalen 6. februar 2017. Besøkt 5. februar 2017.
17. ↑  «Wikipedia-stafetten - forsker utfordrer forsker - Vox Publica». *Vox Publica*. 22. november 2006. Besøkt 5. februar 2017.
18. ↑  Wikipedia og forskerne
19. ↑  «Hva mener forskerne om Wikipedia? - Vox Publica». *Vox Publica*. 25. juli 2008. Besøkt 5. februar 2017.
20. ↑  «Wikipedia - brukerstyrt og bidragsvennlig? - Vox Publica». *Vox Publica*. 24. september 2008. Besøkt 5. februar 2017.
21. ↑  Dobbelsiger til bergensskular i Holbergprisen Arkivert 6. mars 2016 hos Wayback Machine.
22. ↑  Museums in Dialogue Seminar Arkivert 22. februar 2010 hos Wayback Machine.
23. ↑  «Wikipedia And The Museum». 23. september 2009. Besøkt 5. februar 2017.
24. 1 2  «- Hvordan kvalitetssikres innholdet?». *Stavanger Aftenblad*. 5. mai 2010. Arkivert fra originalen 8. februar 2011. Besøkt 8. februar 2011.
25. ↑  Ti års med dugnadsleksikon Arkivert 29. januar 2011 hos Wayback Machine. - NTB. 29. desember 2010.
26. ↑  Vurderer søksmål mot Wikipedia Arkivert 7. januar 2011 hos Wayback Machine. - Sunnmørsposten, 4. januar 2011.
27. ↑  Wik, Frieda (5. januar 2011). «Wikipedia avviser erstatningskrav». *NRK*. Besøkt 29. september 2022.
28. ↑  ««The Wikimedia Foundation is the non-profit organization that operates Wikipedia and other free knowledge projects.»». Arkivert fra originalen 22. desember 2010. Besøkt 1. januar 2011.
29. ↑  «- Konkurransen er medieskapt». *Rana Blad*. 18. september 2008. Arkivert fra originalen 6. februar 2011. Besøkt 6. februar 2011.
30. ↑  Gramstad, Thomas (14. desember 2008). «Konkurransevridende forskjellsbehandling av Wikipedia? Kronikk av Thomas Gramstad». *Bok og Bibliotek*. Arkivert fra originalen 6. februar 2011. Besøkt 6. februar 2011.
31. ↑  STORT SEMINAR: Vil ha forskerne inn i Wiki-verdenen i *Bergensavisen* 10. mai 2009

Eksterne lenker
---------------

* Offisielt nettsted Rediger på Wikidata

* (en) Wikimedia Norge – kategori av bilder, video eller lyd på Commons Rediger på Wikidata
* Liste over Wikimedia-avdelinger hos Meta-Wiki

|  |  |
| --- | --- |
| Oppslagsverk/autoritetsdata | Brønnøysundregistrene
 |